Hodinová veža (Triavna)

Hodinová veža () je stavba hodinovej veže zo začiatku 19. storočia, ktorá sa nachádza v meste Triavna v Gabrovskej oblasti v severnom Bulharsku. 
Stavba má pridelený štatút kultúrnej pamiatky národného významu. Je jedným zo symbolov mesta Triavna.
Lokalita.
Hodinová veža sa nachádza v historickej časti mesta Triavna. Je súčasťou súboru budov historického námestia „Ďado Nikola“ (, doslova "námestie deda Nikolu"). Veža stojí v západnom rohu námestia v blízkosti rieky.
Dejiny.
Zvykne sa uvádzať, že hodinovú vežu v Triavne nechali postaviť miestne obchodnícke cechy potom, čo osmanský správca tarnovskej oblasti v roku 1813 nariadil výstavbu hodinových veží vo väčších mestách a dedinách oblasti ako Gabrovo, Triavna, Elena a iné. Toto je však nepravdepodobné a tento konkrétny príkaz k výstavbe sa pravdepodobne týkal len trevnenskej hodinovej veže, keďže hodinová veža v Gabrove bola postavená už v priebehu samotného roku 1813 a hodinová veža v Elene dokonca v roku 1812.
Samotná veža bola následne postavená v priebehu jednej staviteľskej sezóny v priebehu roku 1814. Výstavby sa zúčastnila veľká časť trevneského obyvateľstva. V roku 1815 bol vo veži inštalovaný hodinový mechanizmus, ktorého autormi sú bratia Kănčo A Geňu Radoslavovovi. 
V roku 1908 boli namaľované na hnedo vrchné drevené časti veže a v roku 1923 boli namaľované na zeleno. V roku 1958 bol na strieške namontovaný ukazateľ vetra. V roku 1966 prebehli reštauračné práce na drevených častiach veže, pričom prebehla aj výmena obloženia. V roku 1967 získala stavba štatút kultúrnej pamiatky národného významu. V rovnakom roku bol na hodinovej veži nainštalovaný ciferník. V roku 1971 bol k hodinovému mechanizmu prirobený nástroj, ktorý každý večer v 22:00 zahrá pieseň "Strojna se Kalina vie", s textom básne "Nerazdelni" od Penča Slavejkova. V 70. rokoch 20. storočia prebehli reštauračné práce na hodinovom mechanizme. Vykonal ich sofijský hodinár Jordan Cakov. Ďalšie reštauračné práce hodinového mechanizmu sa začali v roku 1979 a prebiehali aj začiatkom 80. rokov 20. storočia. Vykonal ich hodinár Petăr Canev a jeho spolupracovníci. V rámci tejto reštaurácie bolo vymenených viacero častí hodinového mechanizmu.
Posledné reštauračné práce na trevnenskej hodinovej veži prebehli v roku 2013.
Charakteristika.
Celkovo sa veža skladá z troch stupňov. Prvý základný stupeň má štvorcový pôdorys s rozmermi 5,60 x 5,60 metra. Vo vrchnej časti je ukončený vo forme skosenej pyramídy. Je postavený z lámaných kameňov. Hrúbka stien dosahuje 0,95 metra. Vo vnútornej časti sa nachádza 1 meter široké schodisko. Výška prvého stupňa dosahuje približne 10,80 metra.
Druhý stupeň je vysoký 3,95 metra. Je postavený z dreva vo forme osemstennej prizmy. Základná konštrukcia je obložená drevenými doskami. V priestore druhého stupňa sa nachádza hodinový mechanizmus. 
Tretí stupeň je rovnako ako druhý vo forme osemstennej prizmy s výškou 2,20 metra. Je zakončený strieškou vo forme kužeľu. Celková výška tretieho stupňa je 6,40 metra. V priestore tretieho stupňa sa nachádza zvon, ktorý odbíja čas. Zvon bol odliaty v Rusku.
Celková výška trevnenskej hodinovej veže je 21,15 metra.
Hodinový mechanizmus sa musí ručne navíjať každých 24 hodín.
Štatút a dôvod pamiatkovej ochrany.
Kategória: kultúrna pamiatka národného významu, súčasť pamiatkovo chráneného architektonického ansábla Centralnijat ploštad.
Rok vyhlásenia: 1967 
Dôvod pamiatkovej ochrany: architektonicko-staviteľská hodnota stavby
Oficiálny názov na zozname kultúrnych pamiatok: "Časovnikova kula" (, doslova "Hodinová veža")